SKRIFTLIG FORESPØRGSEL E-2578/02

af Kathalijne Buitenweg (Verts/ALE)og Monica Frassoni (Verts/ALE) til Kommissionen

(16. september 2002)

Om: Racisme og fremmedhad: salg af vinflasker med etiketter med billeder af Hitler og Mussolini og nazistiske paroler på benzinstationer og i souvenirforretninger i Italien

Med jævne mellemrum modtager vi rapporter fra borgere, der er chokerede over vinflasker, som sælges i forretninger i Italien. Der er tale om vinflasker med billeder af Hitler og Mussolini på etiketten, ledsaget af paroler som Ein Volk, ein Reich, ein Führer!, Blut und Ehre og Führerwein.

Der er ikke tale om sortbørshandel: disse flasker sælges i souvenirforretninger og forretninger på benzinstationer. Den seneste rapport, vi har modtaget, er fra august i år og vedrører Agip- og Q8-benzinstationer i nærheden af Trento.

Så vidt vi har kunnet konstatere, er det i henhold til den italienske lovgivning forbudt at udbrede propaganda af denne art, men i praksis griber de italienske retshåndhævende myndigheder langtfra altid ind over for disse overtrædelser. Dette bekræftes i en rapport fra ECRI om situationen i Italien, som blev offentliggjort den 23. april i år.

I øjeblikket behandler Rådet (retlige og indre anliggender) et forslag fra Kommissionen til Rådets rammeafgørelse om bekæmpelse af racisme og fremmedhad(1)).

1. Falder propaganda af den art, der er beskrevet ovenfor, efter Kommissionens opfattelse ind under definitionerne i de foreslåede artikler 3 og 4 (navnlig artikel 4, litra e)?

2. Deler Kommissionen spørgernes opfattelse, nemlig at materiale af denne art er forbudt i Italien, men at der ikke konsekvent gribes ind over for disse overtrædelser? Har Kommissionen ved undersøgelser i medlemsstaterne forud for udarbejdelsen af forslaget også konstateret dette? Gør denne situation sig også gældende i andre medlemsstater?

3. Har Kommissionen grund til at antage, at gennemførelsen af rammeafgørelsen vil føre til, at der i højere grad vil blive skredet ind over for disse overtrædelser (forudsat, at de foreslåede definitioner forbliver uændrede)? Og hvad kan og vil Kommissionen gøre for at hindre, at rammeafgørelsen og de nationale lovgivninger (til gennemførelse heraf) forbliver tomme ord, når det gælder propaganda af denne art?

(1) KOM(2001) 664 EFT C 75 E af 26.3.2002, s. 269.

Svar afgivet på Kommissionens vegne af Antonio Vitorino

(30. oktober 2002)

Kommissionen fordømmer skarpt alle former for racistiske, fremmedfjendske og antisemitiske tilkendegivelser, der udgør en uacceptabel krænkelse af menneskerettighederne og de grundlæggende frihedsrettigheder, som EU bygger på, og som er fælles for alle medlemsstaterne. Den skal endnu en gang slå fast, at den vil bekæmpe racistiske, fremmedfjendske og antisemitiske fænomener med alle de midler, som traktaten giver den.

På EU-plan vedtog Rådet den 15. juli 1996 en fælles aktion om bekæmpelse af racisme og fremmedhad(1) på grundlag af artikel K.3 i traktaten om Den Europæiske Union. I den fælles aktion understreges nødvendigheden af at forhindre, at gerningsmændene til disse lovovertrædelser udnytter det forhold, at de behandles forskelligt i medlemsstaterne, til at rejse fra én medlemsstat til en anden for at undgå retsforfølgning. Medlemsstaterne blev opfordret til at sikre, at visse former for racistisk og fremmedfjendsk adfærd, der er nævnt i den fælles aktion, er strafsanktioneret eller i stedet i afventen af, at de nødvendige bestemmelser eventuelt vedtages, at fravige princippet om dobbelt strafbarhed for de pågældende former for adfærd. De former for adfærd, der nævnes i den fælles aktion, er bl.a. offentlig udbredelse og udsendelse af skrifter, billeder eller andet materiale, som indeholder racistiske eller fremmedfjendske tilkendegivelser.

Kommissionen vedtog i november 2001 et forslag til rammeafgørelse om bekæmpelse af racisme og fremmedhad(2), der på nuværende tidspunkt drøftes i Rådet. Artikel 4, litra e), i forslaget, som drejer sig om offentlig udbredelse eller udsendelse af skrifter, billeder eller andet materiale, som indeholder racistiske eller fremmedfjendske tilkendegivelser, ville finde anvendelse i dette tilfælde.

Hvad angår iværksættelse af retsforfølgning af sådanne lovovertrædelser indeholder Kommissionens forslag også en bestemmelse (artikel 11), ifølge hvilken hver medlemsstat i hvert fald for de former for adfærd, der er nævnt i artikel 4 og 5 (herunder artikel 4, litra e)), skal sikre, at efterforskning eller retsforfølgning af disse lovovertrædelser ikke afhænger af en anmeldelse eller anklage fra et offer for lovovertrædelsen.

Kommissionen har ingen specifikke oplysninger om den situation, som det ærede medlem beskriver, eller om tilsvarende situationer i andre medlemsstater. Den kan dog bekræfte, at udbredelse af emblemer og symboler for organisationer og foreninger, der tilskynder til diskrimination eller vold på grundlag af race, etnisk oprindelse eller religion, ifølge de oplysninger, Kommissionen råder over, allerede er strafbart efter italienske lovgivning.

(1) EFT L 185 af 24.7.1996.

(2) EFT C 75 E af 26.3.2002.